《与王子敏相别十年今在汝见招以书往从之闻其斋素卧病以诗劝之肉食》
宋代·苏过

已矣君休问十年，相逢定怪两华颠。长卿犹作文园令，苏晋长斋绣佛前。

隐几不堪居士病，在家空学小乘禅。隙驹安用徒劳苦，为我西来数击鲜。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。